Henning Hyllested (EL), 2012-11-15:
Det går jo hurtigt, så man skal jo sådan lige være oppe på dupperne, så vi kan få det afviklet.
Jeg skal ikke stå her og gentage, hvad tidligere ordførere har sagt om, hvad det her handler om, jeg skal bare prøve at identificere, hvad vi så i Enhedslisten finder lidt problematisk ved nogle af de ting, som lovforslaget indeholder.
Vi synes jo, at det er godt, at man, i og med at man nu udvider ADR-konventionen eller kommer med nye krav til den, også i den anledning selvfølgelig stiller nye krav til chaufførernes uddannelse for at køre med farligt gods.
Det er godt med høje krav og høje standarder på det her område.
Uheld og forkert håndtering kan give nogle katastrofale følger.
Så langt, så godt.
Men man benytter jo så lejligheden til at foreslå et gebyr på de her 250 kr., og det er vi faktisk ikke vældig begejstrede for i Enhedslisten.
Der er også andre ordførere, der allerede nu har henvist til, at chaufførerhvervet i forvejen er pålagt en række gebyrer for EU-kvalifikationsbeviser, førerkort, som bruges i forbindelse med tachografen og alt det der, fornyelse af kørekort til erhvervskørsel osv. osv.
Vi er faktisk principielle modstandere af det, for man kan jo sige, at det i virkeligheden er gebyr på uddannelse, og det er vi ikke vildt begejstrede for.
Vi kunne også godt spørge os selv, det har vi ikke fået gjort, men det kan man jo gøre under udvalgsbehandlingen, og det har vi tænkt os at gøre, hvad det dog kan koste, hvis man nu sagde, at det var den centrale udsteder af beviset, der ligesom havde den udgift.
Jeg forstår, at det er Beredskabsstyrelsen, der skal stå for det.
Angående spørgsmålet om de elektroniske fragtbreve, som jo er den her tillægsprotokol til CMR-konventionen, som Danmark har tiltrådt, ser det jo ved første øjekast meget tilforladeligt ud, men ved en nærlæsning vi kan blive en lille smule betænkelige.
Vi synes i hvert fald, at der er en stor usikkerhed, når det kommer til kontrol af det her elektroniske fragtbrev.
Jeg citerer fra bemærkningerne til lovforslaget: »oplysningerne i fragtbrevet forbliver fuldstændige og uændrede, bortset fra eventuelle tilføjelser eller ændringer, som opstår i forbindelse med sædvanlig fremsendelse, lagring og visning«. Så er det, at man kan blive virkelig nervøs, fordi hvordan i himlens navn kan man kontrollere det.
Vi ved – det er sådan set lige kommet frem – at folkene ude fra Tungvognsektionen jo netop siger, at det, de er mest ude for eller har størst problemer med, når de kontrollerer f.eks. for ulovlig cabotage, netop er dokumentationen i form af fragtbrev.
Sjusk, fusk, uvidenhed, hvad er det?
Men det er her, at de ustandselig støder ind i problemer med hensyn til dokumentation af transporten, og der er fragtbrevet meget centralt.
Der bliver vi jo selvfølgelig meget nervøse, når vi nu har den her aktuelle debat om cabotage, som er totalt afhængigt af, at man faktisk kan gå ind og kontrollere og tjekke op på fragtbrevet.
Det siges jo direkte, kunne vi se, af lederen af sektionen derude, Michael Balvits, at moderne it og scanningsmuligheder gør det alt for let at snyde, og vi er lidt bange for i Enhedslisten, at det også bliver tilfældet med det her.
Jeg siger stakkels den betjent, som kommer ud og skal lave en landevejskontrol af en lastbil og skal tjekke op på eventuelle ændringer, der måtte være foretaget i fragtbrevet under transporten.
Jeg kan levende forestille mig situationen, og det er uanset, om man så opererer med avancerede elektroniske signaturer, og hvad ved jeg.
Har man helt styr på, hvordan sådan nogle ser ud i andre lande, i andre europæiske lande, Bulgarien, Rumænien, og hvad ved jeg?
Jeg kan levende forestille mig, hvad der bliver af problemer med at kontrollere på det her felt.
Jeg håber selvfølgelig, at det er helt vildt forkert, og at der er fuld styr på det, men det er noget af det, vi vil gå efter i udvalgsarbejdet og ligesom få en sikkerhed for, at det er der styr på, og derfor tror jeg nok, at vi gerne vil bede om en eller anden form for teknisk gennemgang af lovforslaget.
Vi synes, at meget af det, der står, er uforståeligt.
Måske vil vi i virkeligheden også bede om en teknisk gennemgang af hele det her kompleks, med hensyn til hvordan man kontrollerer, hvordan det her foregår i virkelighedens verden. Så det tror jeg nok at vi vil bruge udvalgsarbejdet til at anmode om, før vi endeligt tager stilling til, om vi synes, at det her er en vældig god idé.
Vi er rædde for, at man med dette lovforslag i virkeligheden svækker den kontrol, som alle snakker om nu der skal være af lastbiltransport.